Anne-Mette Winther Christiansen (V), 2007-04-10:
Jeg vil gerne på Venstres vegne i hvert fald takke ministeren for den redegørelse, der er blevet oversendt til Folketinget.
Det er en redegørelse, som rummer mange gode og konstruktive tiltag.
Jeg har så prioriteret og vil fremhæve tre af delemnerne.
Det ene er det lige og frie valg gennem hele livet.
Det er meget vigtigt, at vi fortsætter vores forventninger til, at alle har talenter, som kan bruges, og det kan kun gøres, hvis vi ikke låses fast i traditioner, og hvis vi tager de udfordringer op om, at med uddannelse, vejledninger og mentorer kan det meste også lade sig gøre.
Det lige og frie valg er også, at man respekteres for de holdninger, man har, også hvis man eksempelvis som kvinde ikke ønsker at blive direktør.
Det kan godt være, at vi bliver irriteret over, at kvinder for hurtigt giver afkald på arbejdslivet, men vi kan jo ikke ved lov forbyde, at kvinder prioriterer familielivet højt.
Opgaven er, at vi frigør mennesker, at vi frigør kvinder og mænd, så de selv vælger, ikke fordi det forventes af dem som kvinde eller mand, men fordi det er det, de selv vil.
Det må være op til personen selv at søge en sådan stilling.
Det er ikke noget, der skal lovgives om.
Derimod er det meget spændende at høre om ministerens topledercamp for meningsdannere, som jo var arrangeret sammen med DI.
Det bliver meget spændende at se ideerne blive omsat til virkelighed i år.
Et andet delpunkt er beskæftigelse, lige muligheder for alle.
F.eks. må kvinder og mænd med en anden etnisk oprindelse end dansk ikke hindres i deres frie valg.
Det er meget vigtigt, at vi kommer helt ud i sidste opgang for at informere eksempelvis kvinderne om, at de har nogle rettigheder her i landet, og at de kan være en ressource, som vi alle sammen har brug for.
Alle kan bruges.
Der må ikke være begrænsninger i deltagelsen.
Tredje delpunkt, som jeg har valgt at prioritere, er handlingsplanen for bekæmpelse af menneskehandel.
Handel med mennesker er en modbydelig gerning, som skal bekæmpes, og bagmændene skal dømmes.
For at bekæmpe bedst muligt er det vigtigt, som der også skrives, at borgerne skal være godt oplyste, så de kan foretage en aktiv handling ved f.eks. at anmelde til politiet, hvis de møder en mand, en kvinde eller et barn, som de tror er handlet.
Derfor er det også godt, at der endnu en gang er sat penge af over satspuljen til endnu en oplysningskampagne over de næste år.
Vi skal altså alle, arbejdsmarkedets parter, virksomheder, organisationer og enkeltpersoner, forpligte os til at tage del i det arbejde, der er med at opnå ligestilling i Danmark.
Kvinder og mænd skal have lige og frie valg gennem livet, alle skal have mulighed for at bidrage med deres mangfoldige talenter, og vold og handel med mennesker skal bekæmpes med alle midler.
Vi skal også arbejde for, at kvinder og mænd med anden etnisk baggrund end dansk ikke hindres i deres frie valg og mulige deltagelse i samfundet på grund af kønsbestemte fordomme eller barrierer.
Vi skal også arbejde for, at drenge og piger uanset etnisk baggrund i grundskolen får forudsætninger for at gennemføre en ungdomsuddannelse og herunder mulighed for at træffe et relevant, frit og oplyst uddannelsesvalg.
Ligestilling er også, at kvinder og mænd skal have lige muligheder for at komme i arbejde, at kvinder og mænd får lige løn for det samme udførte arbejde.
At der stadig væk her i 2007 er så stor forskel på mænds og kvinders løn for det samme udførte arbejde, er temmelig nedslående.
Vi må appellere til virksomhedernes etik, og vi må presse på.
Der er ingen universalløsninger i ligestillingsarbejdet; der er ingen magisk tryllestav.